ไฟแนนเชียลไดเจสต์
ที่ปรึกษาเชียร์ BECL ซื้อหุ้น TTW
23 ม.ค. 2556

ที่ปรึกษาเชียร์ BECL ซื้อหุ้น TTW 
บริษัท ทางด่วนกรุงเทพ (BECL) เปิดเผยว่า ที่ปรึกษาทางการเงินอิสระมีความเห็นว่า การซื้อหุ้นบริษัท น้ำประปาไทย (TTW) จำนวน 438.90 ล้านหุ้น จากบริษัท ช.การช่าง (CK) ในราคาหุ้นละ 7.55 บาท มีความสมเหตุสมผล เมื่อพิจารณาจากวัตถุประสงค์ของบริษัทในการรับรู้ส่วนได้เสียในงบการเงิน รวมทั้ง TTW เป็นบริษัทที่มีความมั่นคง มีความเสี่ยงในการดำเนินธุรกิจในระดับต่ำ ให้ผลตอบแทนการลงทุนระยะยาวที่ดี มีการจ่ายปันผลอย่างต่อเนื่อง
นอกจากนี้ จากการพิจารณาเงื่อนไขการชำระเงิน 2,200 ล้านบาท ในวันที่ซื้อขาย และที่เหลือชำระภายในเดือน เม.ย. 2558 เป็นเงื่อนไขที่ไม่ได้ทำให้บริษัทเสียเปรียบแต่อย่างใด
DTC ร่วมทุนทำธุรกิจที่จีน 
คณะกรรมการบริษัท ดุสิตธานี (DTC) มีมติอนุมัติในหลักการให้จัดตั้งบริษัทย่อย ชื่อ ดุสิต ไชน่า แคปปิตอล เพื่อเข้าร่วมลงทุนสัดส่วน 45% ที่สาธารณรัฐประชาชนจีน เมืองเซี่ยงไฮ้ ดำเนินธุรกิจรับจ้างบริหารโรงแรมที่สาธารณรัฐประชาชนจีน
BJC ตั้ง ‘ชัยยุทธ ปิลันธน์โอวาท’
บริษัท เบอร์ลี่ ยุคเกอร์ (BJC) แจ้งว่า คณะกรรมการบริษัทมีมติแต่งตั้งนายชัยยุทธ ปิลันธน์โอวาท กรรมการสรรหาและกำหนดค่าตอบแทน เป็นประธานกรรมการสรรหาและกำหนดค่าตอบแทน แทนนายสถาพร กวิตานนท์ ที่พ้นจากตำแหน่ง เนื่องจากถึงแก่อนิจกรรม
ขณะเดียวกันคณะกรรมการได้แต่งตั้งนางฐาปณี เตชะเจริญวิกุล เป็นกรรมการสรรหาและกำหนดค่าตอบแทน แทนนายสถาพร โดยให้ดำรงตำแหน่งตามวาระที่เหลืออยู่ ทั้งนี้มีผลตั้งแต่วันที่ 3 ก.พ. 2555 เป็นต้นไป
‘ทอง’ ขยับขึ้นรับข่าวญี่ปุ่น
ราคาทองฟิวเจอร์สปรับตัวขึ้น หลังความเชื่อมั่นทางเศรษฐกิจของเยอรมนีในเดือน ม.ค. พุ่งขึ้นเกินคาด สูงสุดนับตั้งแต่เดือน พ.ค. 2553 และราคาทองยังได้รับปัจจัยบวกจากการที่ธนาคารกลางญี่ปุ่น (บีโอเจ) มีมติคงอัตราดอกเบี้ยนโยบายที่ 00.1% พร้อมประกาศให้มีการซื้อสินทรัพย์เพิ่ม กำหนดเป้าหมายเงินเฟ้อ 2% ในการประชุมวันที่ 22 ม.ค.
ด้านราคาทองในประเทศ บวก 50 บาท โดยทองคำแท่งรับซื้อที่ 2.38 หมื่นบาท และขายออก 2.39 หมื่นบาท หลังจากค่าเงินบาทแข็งค่าต่อเนื่องในช่วงบ่าย